
1. CONSIDERAȚII generale

În cele mai multe state membre ale Uniunii Europene, reglementarea serviciilor de taximetrie și închiriere se realizează la nivel local și nu la nivel național, excepțiile fiind Irlanda și Germania. Cu toate acestea, chiar și în aceste țări pot exista diferite regimuri de reglementare și cerințe diferite pentru a deveni șofer de taxi sau proprietarul unei companii de taximetrie. 

1.1. Serviciile de taximetrie


Regimurile similare, aplicabile în marea majoritate a statelor, vizează următoarele aspecte:


- criteriul de vârstă minimă - 21 de ani;


- deținerea unui permis de conducere, obținut într-un stat membru al Spațiului Economic European (EAA), inclusiv pentru o perioadă limitată;


- absolvirea unui test care cuprinde elemente practice și teoretice;


- dovada unui permis de ședere sau a unui permis de muncă în țara respectivă;


- control medical (examen de oftalmologie, examen psihologic, o stare bună de sănătate);


- verificarea cazierului judiciar.

Pe lângă acestea, există o serie de aspecte-cheie care vizează managementul vehiculului:

- selecția vehiculului și caietul de sarcini;

- echipamentele suplimentare de siguranță;

- întreținerea vehiculului;

- verificarea autovehiculului;

- determinarea defectelor autovehiculului.

Angajatorii și proprietarii de companii de taximetre pot influența siguranța rutieră prin intermediul a patru criterii de selecție a șoferilor de taxi, care se pot realiza practic:

- protecția persoanelor din autovehicul în cazul unei coliziuni;

- capacitatea șoferului de a evita sau atenua o coliziune;

- nivelul de protecție dat de vehicul pentru alte persoane neprotejate din trafic;

- compatibilitatea vehiculului cu alte mașini
.
Nu există cerințe tehnice stabilite la nivel european, pentru un anumit tip de vehicul care ar trebui să fie folosit ca taxi. Cu toate acestea, în unele state membre UE au fost stabilite o serie de cerințe:

- Germania are anumite cerințe legale vizând ușile, scaunele, frânele și direcția vehiculelor. Acestea necesită, de asemenea, instalarea unui tahometru și a unor sisteme de control, echipamente de securitate sau de semnalizare specifice pentru a indica faptul că sunt un taxi.

- atunci când companiile private sau publice de taximetrie achiziționează vehicule care urmează să fie utilizate în serviciul de taximetrie, acestea trebuie să includă cerințe privind siguranța vehiculelor, cum ar fi criteriul minim de 5 stele la testele Euro NCAP.
Permisele de conducere 

• permisele de categoria B și BE pentru conducerea autovehiculelor cu masa mai mică de 3.500 kg, care nu transportă mai mult de 8 pasageri în plus faţă de conducătorul auto + remorcă, cu masa mai mică de 750 kg, se acordă la împlinirea vârstei de 18 ani (17 ani în Marea Britanie, Islanda, Irlanda, Ungaria şi Olanda - cu supraveghere până la împlinirea vârstei de 18 ani). Se au în vedere și situațiile în care remorca are o masă mai mare de 750 kg, în cazul în care masa totală este mai mică de 4.250 kg (pentru combinaţii între 3.500 kg și 4.250 kg fiind necesară testarea şi/sau formarea conducătorului auto).
• permisul de categorie C1, pentru autovehicule, altele decât cele din categoria D1 sau D, a căror masă maximă autorizată depăşește 3 500 kg, fără să depăşească 7.500 kg, şi care sunt proiectate și construite pentru transportul a maximum opt pasageri în afară de conducătorul auto (la autovehiculele din această categorie se poate atașa o remorcă cu o masă maximă autorizată de 750 kg), se poate obține la vârsta de 18 ani.
• situația este similară și pentru permisul de categorie C1E - ansamblurile de vehicule în care vehiculul tractor face parte din categoria C1, iar remorca sau semiremorca sa are o masă maximă autorizată de peste 750 kg, cu condiţia ca masa autorizată a ansamblului să nu depășească 12.000 kg.
• 18 ani este și vârsta pentru obținerea permisului pentru conducerea ansamblurilor de vehicule în care vehiculul tractor face parte din categoria B iar remorca sau semiremorca sa are o masă maximă autorizată de peste 3.500 kg, cu condiţia ca masa autorizată a ansamblului să nu depăşească 12.000 kg.

 
  Excepțiile se pot aplica pentru conducătorii auto profesionişti, fără a aduce atingere dispoziţiilor referitoare la conducerea acestor vehicule din Directiva 2003/59/CE privind calificarea iniţială și formarea periodică a conducătorilor auto angajaţi în transportul de mărfuri şi pasageri.

• permisul pentru categoria C: autovehicule, altele decât cele din categoria D1 sau D, a căror masă maximă autorizată depăşeşte 3.500 kg şi care sunt proiectate şi construite pentru transportul a maximum opt pasageri în afară de conducătorul auto, (la autovehiculele din această categorie se poate ataşa o remorcă cu o masă maximă autorizată care nu depăşeşte 750 kg), se poate obține la vârsta de 21 de ani.

• situația este similară și pentru permisele de categorie CE: ansamblurile de vehicule în care vehiculul tractor face parte din categoria C, iar remorca sau semiremorca sa are o masă maximă autorizată de peste 750 kg.
• permisele de categoria D1: autovehicule proiectate şi construite pentru transportul a maximum 16 pasageri în afară de conducătorul auto şi care au o lungime maximă ce nu depăşește 8 m, (la autovehiculele din această categorie se poate atașa o remorcă având o masă maximă autorizată care nu depăşeşte 750 kg), se pot obține la vârsta de 21 de ani.

• situația este similară și pentru permisele de categoria D1E - ansamblurile de vehicule în care vehiculul tractor face parte din categoria D1, iar remorca sa are o masă maximă autorizată de peste 750 kg.
• permisele de categorie D - autovehicule concepute şi construite pentru transportul a peste opt pasageri în afară de conducătorul auto; la autovehiculele care pot fi conduse cu un permis din categoria D se poate ataşa o remorcă având o masă maximă autorizată care nu depăşeşte 750 kg, se pot obține la vârsta de 24 de ani.

• situația este similară pentru obținerea permisului de categorie DE - ansamblurile de vehicule în care vehiculul tractor face parte din categoria D, iar remorca sa are o masă maximă autorizată de peste 750 kg;

În general, se poate aprecia că, prin uniformizarea cerinţelor privind permisele de conducere implicată de Directiva 2006/126/CE, vârsta minimă pentru eliberarea unui permis de conducere este: 


- 16 ani pentru categoriile AM, A1 (motociclete ușoare) și B1 (tricicluri cu motor și cvadricicluri);


- 18 ani pentru categoriile A2, B, BE şi C1; 


- 21 de ani pentru categoriile C, CE, D1 şi D1E şi 


- 24 de ani pentru categoriile D şi DE. 

1.2. Serviciile de închiriere

În aproape toate statele membre ale Uniunii Europene, municipalitățile acordă licențe și pentru serviciile de închiriere. Licențele sunt, de obicei, condiționate printr-un set de reglementări specifice care sunt aplicabile titularilor de licență
: 
• din punct de vedere economic

- accesul la piață și profesie;

- stabilirea unui număr total fix de operatori licențiați;

- stabilirea unor criterii de calificare;

- acordarea de licențe la nivel municipal;

- stabilirea limitelor tarifare;

- afișarea obligatorie de către operatori a tarifelor practicate;

- regimul tarifar atunci când taxi este în mișcare, gol, pentru a ajunge la un client;

- reglementarea tarifelor de servicii pentru închiriere;

- stabilirea de tarife speciale fixe pentru serviciile aeroportuare;

- reglementări privind piața muncii;

- programul de lucru;

- norme contractuale.

• din punct de vedere social

- standardele vehiculelor;

- asigurarea specială;

- calificarea și pregătirea profesională a personalului;

- mecanisme de semnalizare a serviciilor de slabă calitate.

• din punct de vedere administrativ

- inițierea serviciilor: apelarea taxiurilor în timp ce acestea sunt în trafic; apelarea taxiurilor într-o stație specializată; solicitarea de la distanță prin telefon sau calculator;

- limitările teritoriale pentru acceptarea clienților;
- reglementările de trafic;
- stațiile specializate;
- accesul privilegiat la anumite părți ale rețelei rutiere.
1.3. SERVICIILE UBER
În doar șapte ani de existenţă, cu o aplicaţie pentru smartphone care face legătura între pasageri şi cel mai apropiat şofer profesionist sau neprofesionist dispus să ofere contra cost servicii de transport, compania americană Uber a ajuns un start-up valoros de tehnologie, dar şi una dintre cele mai controversate afaceri.
UBER este o companie americană care a dezvoltat o aplicație pentru tablete și smartphone-uri care le pemite clienților să comande limuzine cu șofer sau taxiuri. Aplicația a fost lansată pentru iPhone în anul 2010 și permite pasagerilor să se conecteze direct prin GPS-ul telefonului mobil cu cea mai apropiată mașină cu șofer înregistrată în baza de date a Uber
. Contractarea serviciului și plata se desfășoară exclusiv prin intermediul Uber și nu personal cu șoferul. Tariful este calculat de program în funcție de distanță, viteză și condițiile de trafic. Serviciile nu se plătesc fizic, contravaloarea călătoriei fiind reținută în mod automat de pe cardul clientului prin intermediul contului de client. Șoferii își primesc banii într-un depozit și au dreptul la o anumită cotă din nota de plată, restul rămânând companiei. Uber nu lucrează cu companii de taxi obișnuite, ci cu cele de transport și cu șoferi individuali.
În România, după modificarea Legii nr. 38/2003, potrivit prevederilor art. 7, transportul în regim de taxi sau transportul în regim de închiriere se execută numai de către transportatori autorizați, care dețin autorizații taxi valabile, în cazul transportului în regim de taxi, sau copii conforme valabile, în cazul transportului în regim de închiriere, eliberate în condițiile legii, pentru fiecare autovehicul utilizat. 

Este interzis transportul public, contra cost, de persoane cu un autoturism, fără a deține pentru acesta, după caz, autorizație taxi valabilă sau copie conformă valabilă, potrivit prevederilor alin. precedent. 

Este interzis transportul public, contra cost, de mărfuri sau de bunuri cu un autovehicul cu masa maximă autorizată de cel mult 3,5 tone, fără a deține pentru acesta autorizație taxi valabilă, ori altă autorizație valabilă.
Autorizația de transport se eliberează de către autoritatea de autorizare pe durată nedeterminată și este valabilă cu condiția vizării acesteia la fiecare 5 ani de către aceasta, odată cu verificarea îndeplinirii condițiilor care stau la baza emiterii unei astfel de autorizații. 

Potrivit prevederilor art. 9, autorizația de transport în regim de taxi sau autorizația de transport în regim de închiriere se eliberează de autoritatea de autorizare din cadrul primăriei localității sau primăriei municipiului București de pe raza administrativ-teritorială în care transportatorul își are sediul sau domiciliul. 
În opinia multor oficiali ai statelor membre ale Uniunii Europene, miniștri, primari, consilieri locali, etc., transportul Uber nu are nicio legătură cu tehnologia, transportul public de persoane în regim de taxi fiind o activitate autorizată, la fel cum este, de exemplu, cea practicată de notari publici sau avocați. Softul Uber nu este altceva decât o platformă de comunicare, alta decât cea de obicei utilizată de taximetriști și care constă în dispecerat și comunicare prin stație. În plus, există în prezent destule aplicații prin care comenzile se pot plasa online și în cazul taximetriștilor autorizați. Ideea care se desprinde din dialogul care are loc la nivel european este aceea că apariția unui mijloc de comunicare client/prestator nu poate schimba sau eluda regimul juridic al activității autorizate. 
Uber România susține ca este unul dintre cele mai sigure mijloace de deplasare prin oraș. ”Toate cursele realizate prin intermediul aplicației sunt asigurate și monitorizate. Nu există șofer sau pasager anonim, pasagerii sunt mereu pe hartă, pot trimite în timp real coordonatele cursei lor către un prieten sau un membru al familiei și nu sunt obligați să aibă numerar asupra lor, pentru ca toate cursele sunt plătite direct prin aplicație”. 
În ceea ce privește reglementarea, cei de la Uber susțin că aplicația are acum în România un statut nedefinit, dar dezbaterea nu privește numai Uber. ”Este o dezbatere despre tot ceea ce înseamnă economia digitală, care include foarte multe alte platforme. Sunt țări care au ajuns la soluții de reglementare - Portugalia, Estonia, Lituania, Letonia. Comisia Europeană a recomandat țărilor membre să definească aceste servicii noi și să nu ia măsuri radicale împotriva firmelor care activează în economia digitală, tocmai pentru că acest firme aduc plus-valoare comunităților în care își desfășoare activitatea”
. 
2. STATELE MEMBRE ALE UNIUNII EUROPENE

Austria

Servicii de taximetrie

Principala structură cu atribuţii în domeniul transporturilor este poliţia locală, principalele responsabilități vizând reglementarea traficului rutier; acordarea permiselor de conducere; eliberarea autorizaţiilor pentru transportul rutier internaţional, eliberarea autorizaţiilor speciale pentru transportul de pasageri şi a altor documente aferente;  stabilirea dimensiunilor şi greutăţilor autovehiculelor de transport marfă; stabilirea tarifelor de utilizare a drumurilor, împreună cu Administraţia drumurilor; verificarea condiţiilor tehnice ale autovehiculelor; verificarea aplicării reglementările privind orele de conducere şi perioadele de repaus, împreună cu Ministerul Transporturilor.                     

Nu există alte prevederi specifice pentru activitatea de taximetrie, fiind aplicabile cele generale, menționate mai sus. 
Servicii Uber


Aplicaţia este funcţională, până în prezent neexistând restricţii de utilizare.


Asociaţia de comerţ din Viena (SWV) a înaintat o petiţie către Ministrul Afacerilor Economice, solicitând reglementarea cadrului juridic pentru asigurarea unei concurenţe loiale.

BELGIA

Servicii de taximetrie/închiriere

Serviciul Public Federal pentru mobilitate şi transport (SPF) este responsabil pentru pregătirea şi punerea în aplicare a politicilor federale privind mobilitatea şi transportul. Pentru îndeplinirea acestei misiuni, SPF acordă o atenţie deosebită siguranţei, securităţii, sănătăţii, problemelor sociale şi integrării diferitelor moduri de transport. 


Ordonanța privind serviciile de taximetrie și serviciile de închiriere de vehicule cu conducător auto din 27 aprilie 1995
, aplicabilă în Regiunea Bruxelles-Capitală cuprinde următoarele dispoziții: 


- în sensul legii, prin servicii de taximetrie se înțeleg acele servicii prin care se asigură transportul remunerat al persoanelor cu autovehicule cu conducător auto și care îndeplinesc o serie de condiții; 


- punerea la dispoziție privește vehiculul, iar nu fiecare dintre locuri atunci când vehiculul este utilizat ca taxi, sau fiecare dintre locurile din vehicul, iar nu vehiculul ca atare atunci când vehiculul este utilizat ca taxi colectiv cu autorizație din partea guvernului Regiunii Bruxelles-Capitală; 

- destinația este stabilită de client.


- prin servicii de închiriere de vehicule cu conducător auto se înțeleg toate serviciile de transport remunerat de persoane cu autovehicule care nu sunt servicii de taximetrie și care sunt asigurate prin intermediul unor vehicule tip autoturism, autoturism mixt sau microbuz, cu excepția vehiculelor amenajate ca ambulanță.


- este interzisă, fără autorizație din partea guvernului Regiunii Bruxelles-Capitală, operarea unui serviciu de taximetrie cu unul sau mai multe vehicule cu plecare de pe drumurile publice sau din oricare alt loc care nu este deschis circulației publice, care se află pe teritoriul Regiunii.

- este interzisă, fără autorizație din partea guvernului Regiunii Bruxelles-Capitală, operarea pe teritoriul Regiunii a unui serviciu de închiriere de vehicule cu conducător auto cu unul sau mai multe vehicule. 


- numai operatorii titulari ai unei autorizații eliberate de guvernul Regiunii pot efectua prestări de servicii al căror punct de plecare pentru utilizator se află pe teritoriul Regiunii Bruxelles-Capitală. 


Decretul guvernului Regiunii Bruxelles-Capitală privind serviciile de taximetrie și serviciile de închiriere de vehicule cu conducător auto din 29 martie 2007
, cu modificările ulterioare, prevede că se interzice racolarea de clienți direct sau prin intermediul altei persoane. 


Pentru a deveni șofer de taxi, toți candidații trebuie să urmeze un curs sau o perioadă de formare după care se obține un certificat. Siguranța rutieră este inclusă în programa curs, împreună cu informații despre pietoni și bicicliști sau importanța utilizării benzilor de taxi dedicate. Candidații trebuie să urmeze și un curs privind condusul ecologic, trebuie să învețe cum să reducă consumul de combustibil precum și uzura vehiculul lor, prin folosirea de rute mai scurte în jurul orașului. 

Autoritatea locală organizează un curs care acoperă topografia orașului Bruxelles, legislația referitoare la taxiuri, aspecte practice (foaie de parcurs, rapoarte de coliziune), legislație socială, fraze comune în limbile olandeză și engleză, reglementările privind accesul la anumite site-uri, informații referitoare la transportul persoanelor cu mobilitate redusă și informații privind securitatea (cum ar fi modul de a face față clienților agresivi). 

Companiile de taxi individuale pot oferi, de asemenea, cursuri de formare profesională pentru persoanele care doresc să obțină certificatul de practicare a meseriei de șofer de taxi în Bruxelles. Acesta este un curs de formare de opt săptămâni constând din părți teoretice și practice. După această perioadă de formare, candidații trebuie să lucreze o perioadă de patru luni pentru compania de taxi sub supravegherea unui profesionist. 

Servicii Uber

În Belgia, serviciul Uber a fost introdus în Bruxelles, din anul 2014, ministerul transporturilor din Bruxelles declarându-l ilegal întrucât nu respectă legislaţia belgiană în domeniu legat de pregătirea şoferilor, tarifare, licenţiere, liberă concurenţă etc. Serviciul a oferit ca răspuns servicii gratuite timp de o săptămână şi a continuat să funcţioneze. 


În mai 2015 o instanţă din Bruxelles a declarat ilegal serviciul exercitat de un şofer în reţeaua Uber, întrucât acesta nu a respectat normele de pregătire profesională şi de sănătate cerute şoferilor din acest sector. Instanţa a precizat că această decizie nu va fi trecută în cazierul şoferului, nefiind considerată infracţiune. În fapt, serviciul Uber a continuat să funcţioneze, filiala Bruxelles a firmei Uber declarând că îşi va adapta în timp regulile la cele aplicabile serviciilor de taxi. În prezent, șoferii Uber dețin același tip de licență pe care îl posedă toți șoferii care oferă servicii de taximetrie.
BULGARIA

Servicii de taximetrie

Agenţia privind transportul pe drumurile publice, aflată în subordinea Ministerului Transporturilor, are printre atribuţii următoarele domenii
:

- acordarea autorizaţiilor pentru transportul rutier internaţional (bilateral, UE, CEMT, etc.);

- acordarea autorizaţiilor speciale pentru transportul de pasageri şi alte documentele aferente;

-  verificarea condiţiilor tehnice ale vehiculelor cu motor;

- adoptarea reglementărilor privind orele de conducere şi perioadele de odihnă.

Bulgaria a adoptat o serie de instrumente de reglementare și de supraveghere a serviciilor de taxi. La nivel național, certificatele de înmatriculare sunt emise de Ministerul Transporturilor pentru operatorii de taxi și la nivel local pentru șoferii de taxi.

Consiliile municipale pot limita numărul de licențe de taxiuri, care sunt emise în zona municipală, un transfer de licență de la un operator de taxi la altul nefiind posibilă.

Până în anul 2015, șoferii de taxi au fost în măsură să efectueze servicii de transport în numele unei societăți fără a fi angajați de aceasta.

La nivel național a fost adoptat un cadru de reglementare a tarifelor minime și maxime, cu o taxă inițială de pornire și un preț stabilit în funcție de kilometrul parcurs. În plus, pasagerul trebuie să fie transportat pe cel mai scurt traseu sau pe ruta care o specifică. 

În cazul în care un operator sau un conducător auto nu respectă reglementările în vigoare, există posibilitatea de revocare sau de suspendare a certificatelor de înregistrare, inclusiv a licenței șoferului de taxi. 
Standardele minime pe care trebuie să le îndeplinească vehiculele sunt următoarele:

- șapte locuri maxim în vehicul (inclusiv conducătorul auto);

- teste periodice obligatorii ale vehiculului;

- cel puțin patru uși;

- volan pe stânga;

- semn de taxi iluminat;

- certificarea vehiculului;
- ecuson cu numele operatorului și prețurile afișate în interiorul vehiculului;
- echiparea cu centuri de siguranță;
- bandă de verificare alb-negru pe uși;
- vopsea galbenă sau vopsea verde, în cazul în care vehiculul este hibrid sau are un motor electric;
- semn cu numele operatorului cu litere chirilice și numărul de telefon pe ușile din față;
- etichetă cu numărul de înmatriculare și valabilitatea licenței pe partea din dreapta față a vehiculului;
Pentru instruirea personalului și regimul de autorizare al șoferilor de taxi, au fost definite următoarele criterii:

- permis de conducere obișnuit;
- certificat pentru șoferii de taxi emis de Ministerul Transporturilor, după absolvirea unui examen;

- cazier judiciar;
- control psihologic;
- cunoștințe topografice.

Servicii Uber

În acest context legislativ, UberX și-a lansat serviciile sale în Sofia, în anul 2014. În anul 2015, Parlamentul bulgar a propus și a adoptat modificări la legea privind transportul pasagerilor prin care a obligat toți șoferii de taxi să aibă certificate care dovedesc că lucrează cu contract de muncă într-o firmă de profil și nu în sistem independent. 
Pe perioada adoptării acestor modificări, activitățile Uber au fost suspendate prin decizia Curții Supreme Administrative din Sofia.

Mai mult, Comisia pentru Protecția Concurenței din Bulgaria (CPC) a impus patru amenzi în valoare totală de 102.260 de euro pentru două companii care au oferit servicii Uber-taxi și auto-sharing, în 6 iulie 2015, pentru practică comercială neloială. Cele două companii vizate sunt două societăți olandeze înregistrate, Uber BV, care oferă clienților Aplicația mobilă Uber, și Rasier Operations BV, care selectează șoferii pentru serviciul car-sharing UberX.

Conflictul a avut la bază faptul că, în Sofia, taxiurile licențiate transportă pasagerii cu un tarif mediu de 0,70 leva/km, 0,9 leva/km pe timp de noapte, în comparație cu taxa de 0,4 leva/km practicată de Uber. 

În urma acestor amenzi, cele două companii au contestat decizia CPC, invocând faptul că modelul lor de afaceri este numai acela de a acționa ca intermediari între pasageri și șoferi prin intermediul unei aplicații online, nefiind o companie de taximetre. 

Curtea Supremă Administrativă din Bulgaria a confirmat decizia CPC, și a hotărât că firmele olandeze au încălcat regulile de concurență, prin refuzul de a plăti taxele de licență impuse unei companii care oferă servicii de transport pentru pasageri.

CEHIA

Servicii de taximetrie/închiriere
Conform legislației cehe, un serviciu de taxi înseamnă oferirea sau furnizarea de servicii de transfer, care constă în transportul pasagerilor și a bagajelor acestora cu vehiculele de pasageri, cu o capacitate de cel mult nouă persoane, inclusiv șoferul
.

Cei interesați în operarea unui serviciu de taxi trebuie să obțină mai întâi o certificare a calificării profesionale, care este emisă de către Autoritatea de Transport, după absolvirea unui examen. Această certificare este o condiție prealabilă pentru obținerea certificatului de licență. Titularul certificatului de licență trebuie să informeze autoritatea locală cu privire la vehiculele ce vor fi utilizate pentru serviciul respectiv și numărul de oameni care vor fi angajați ca șoferi. O persoană care va îndeplini rolul de conducător auto pentru serviciul de taxi trebuie să treacă un test pe criterii geografice locale.

Procedura de obținere a autorizației este următoarea:

- cererea pentru susținerea testului de calificare profesională;
- cererea pentru obținerea licenței;
- notificarea vehiculelor și a șoferilor;
- cererea pentru susținerea testului pe criterii geografice locale.

Cererile se depun la autoritatea de transport din localitățile vizate. 

Servicii Uber

Aplicaţia pentru transport Uber este valabilă din august 2014 în Praga, sub două forme: Uber Black pentru limuzine şi Uber Pop pentru maşinile obişnuite.
Asociaţia Cehă a Operatorilor de Taximetre s-a declarat împotriva funcţionării servicului Uber iar Primăria din Praga a dispus un audit asupra activităţii şi utilităţii acestui mijloc de transport de persoane. 

În principiu, costurile Uber sunt mai mici, crescând concurența între companiile de taxi, dar sunt constatate încălcări ale legii privind siguranța transportului de persoane.
CROAŢIA


Servicii Uber

În anul 2015, serviciul american Uber şi-a făcut cunoscută intenţia de a intra pe piaţa taximetriei din Zagreb
.

Preşedintele Asociaţiei Radio Taxi Zagreb şi-a exprimat protestul faţă de acest plan şi a invocat diferenţa între regimul legal aplicabil taximetriştilor şi cel aplicabil şoferilor Uber. Astfel, pentru exercitarea acestei activităţi, legea prevede numeroase condiţii: absolvirea cursurilor unei şcoli de şoferi, trecerea unui test de expert, deţinerea unui anumit tip de maşină (cheltuielile ridicându-se de aproximativ 20.000-30.000 euro).   

Potrivit opiniei exprimate de unii jurişti, funcţionarea Uber în Croaţia este contrară legii.

DANEMARCA

Servicii de taximetrie/închiriere
Agenţia de trafic (ANR) este o structură care funcţionează în cadrul Ministerului Transporturilor, având în responsabilitate adoptarea reglementărilor din domeniul transportului şi verificarea tuturor mijloacelor de transport feroviar, rutier şi aerian
.
Conform legislației daneze serviciile de taxi sunt definite ca transportul comercial de pasageri într-un vehicul cu motor ce transportă un număr maxim de 9 pasageri, inclusiv șoferul. Cadrul de reglementare privind serviciile de taxi acoperă următoarele aspecte
:

• reglementări de intrare pe piața de profil;

• limitarea numărului total de taximetre;

• limitări geografice;

• limitări în ceea ce privește alegerea formei corporative;

• administrarea descentralizată a regulamentului;

• regulamentul de organizare;

• regulamentul de taxare;

• cerințe de service;

• regulamentul de calitate a serviciilor;

• reglementări speciale privind impozitele și taxele.

Pentru a putea furniza servicii de taxi sau de închiriere este necesară o licență, care se acordă de către Consiliul municipal, după ce aceasta stabilește numărul de licențe de taxi disponibile în cadrul jurisdicției sale. Consiliul local eliberează licențe pentru o perioadă de maxim 10 ani.

În localitățile în care sunt acordate mai mult de 10 de licențe, titularii sunt obligați să se alăture unui centru de comandă și de expediere a vehiculelor. Centrele de comandă și expediere din aceeași localitate pot fi exploatate în comun cu aprobarea Consiliului local, iar centrele din municipalități diferite pot fi exploatate în comun cu aprobarea primariilor.
Tarifele sunt reglementate de către autoritățile locale sau provinciale, în funcție de un indice ponderat, stabilit în colaborare cu Oficiul de statistică. Acest indice cuprinde: costurile cu forța de muncă, în pondere de 67,3%; costurile directe pentru vehicul, pondere 27,2%; costurile de capital, pondere 3,3%; alte costuri, în procent de  2,2%.

Servicii Uber

În prezent, Poliţia din Copenhaga împreună cu Autoritatea de Transport şi Dansk Rad - asociaţie ce militează pentru drepturile taximetriştilor au formulat o acţiune împotriva funcţionării ilegale a serviciului/aplicaţiei Uber pentru încălcarea Legii privind transportul de pasageri, considerând că pentru transportul persoanelor este necesară obţinerea unei autorizaţii de la autorităţile administrative locale.

Uber oferă în Copenhaga 2 tipuri de servicii de transport: Uber Black - unde clienţii sunt preluaţi de către un sofer de limuzină şi Uber Pop - unde clienţii sunt transportaţi de către şoferi particulari.

Costurile pentru Uber Black sunt cu 20% mai mari decât pentru un transport obişnuit cu taxiul, în timp ce pentru Uber Pop tarifele sunt mai scăzute decât cele practicate de taximetriştii autorizaţi. 

ESTONIA

Servicii de taximetrie


Autoritatea rutieră este o agenţie guvernamentală sub coordonarea Ministerului economiei
. Agenţia îndeplineşte politica statului în domeniu, pune în aplicare planurile de dezvoltare, monitorizează şi asigură managementul întreţinerii drumurilor, siguranţei rutiere, transportului public şi mediului.


Cetățenii din Estonia primesc permisul de conducere (permis de conducere internațional, permisul de conducere provizoriu sau un duplicat al acestor documente), după aprobarea solicitărilor depuse la birourile Administrației Drumurilor
.


Persoanele care doresc să devină taximetriști trebuie să obțină un certificat profesional specific, condiția esențială fiind urmarea unor cursuri de profil, care se finalizează cu absolvirea unui examen.

Servicii Uber


Legea privind transportul Public, intrată în vigoare în 2014, permite, în paralel, pe lângă transportul cu taxi-uri licenţiate, posibilitatea de oferire a serviciilor ocazionale, cu titlu de afaceri, cu autoturisme, cu condiţia ca şoferul să deţină o licenţă de activitate corespunzătoare.


Firma Uber a început să-și extindă serviciului de transport în Estonia din luna mai 2015. 

FINLANDA

Servicii de taximetrie

Agenţia transporturilor este o structură guvernamentală, care îşi desfăşoară activitatea în cadrul Ministerului Transporturilor şi Comunicaţiilor, fiind responsabilă pentru menţinerea şi dezvoltarea de servicii standard în cadrul sistemului de transport
.

Conform legii, activitatea de taximetrie este supusă licențierii
.

Prin creșterea competenței profesionale se urmărește îmbunătățirea abilităților șoferilor, încurajarea șoferilor în domeniul conducerii ecologice, promovarea sănătății și siguranței șoferilor de taxi și a celorlalți participanți la trafic. Formarea profesională oferă șoferilor de taxi abilitățile de care au nevoie pentru îmbunătățirea calității serviciilor de transport și a siguranței la locul de muncă
.

Competența profesională este obligatorie prin lege pentru toți șoferii de taxi de la data de 1 ianuarie 2010. Obținerea unui alt certificat de competență profesională nu este necesară în cazul în care o licență profesională a fost obținută înainte de această dată. Cu toate acestea, în scopul de a menține valabilitatea licenței șofer de taxi, este necesară participarea la un curs de instruire periodică cu durata de șapte ore.

Licența de șofer de taxi este valabilă o perioadă de cinci ani. 

Pentru a dobândi un permis de conducere de taxi, solicitantul trebuie să completeze un curs de instruire cu durata de cel puțin 30 de ore și apoi să treacă testul final. Testele sunt concepute de Agenția pentru Siguranța Transportului.

Atunci când se aplică pentru obținerea unui permis de conducere de taxi, trebuie să se treacă un test de cunoștințe locale pentru zona în care se va lucra ca șofer de taxi. În acest caz, zona este municipiu.

Testele de cunoștințe locale sunt concepute de instructori, care au un permis de formare valabil pentru provincia în cauză. Instructorii trebuie să ofere un certificat care să ateste că solicitantul a promovat atât examenul de șofer de taxi, cât și cel de testare a cunoștințelor locale.

Dacă solicitantul are un permis de conducere profesionist valabil și dorește să-și extindă licența într-o zonă nouă, acesta va trebui să treacă testul de cunoștințe locale pentru zona respectivă.


Servicii Uber

Serviciile de transport rapid Uber sunt permise cu condiţia deţinerii licenţei de taxi
. 

Compania americană Uber nu este o companie de taximetrie, ci un serviciu de transport rapid. Aceste servicii constituie o activitate legală în Finlanda, dar, potrivit Legii taximetriei, perceperea de tarife în absenţa licenţei de taxi şi a calificărilor profesionale necesare unui şofer de taxi este ilegală. 

Legea taximetriei include anumite prevederi referitoare la dispeceratele de taxi, care pot funcţiona fără obţinerea unei licenţe. Însă, în opinia oficialilor, serviciile de dispecerat digital furnizate de Uber nu pot fi considerate dispecerate în înţelesul legii şi nu pot face obiectul acesteia.

FRANŢA

Servicii de taximetrie/închiriere
Modul de reglementare privind activitatea de taximetrie și cea de închiriere este împărțit între Ministerul de Interne și Ministerul de Finanțe, responsabil de politicile economice.

În comparație cu celelalte țări europene, Franța beneficiază de cinci tipuri distincte de transport privat
: 
(i) taxiuri; 
(ii) autoturisme particulare cu șofer, închiriate;
(iii) închirierea de mașini cu capacitate redusă;

(iv) transport ocazional cu autovehicule cu o capacitate de 8 locuri, dar care trebuie realizat pentru cel puțin doi pasageri, cunoscut sub titulatura de LOTI;

(v) vehiculele medicale ușoare sau VSL care au în comun cu taxiurile monopolul de a transporta pacienți așezați pe scaune. 
Potrivit legii, orice persoană sau societate care dorește să exercite activitatea de închiriere (VTC) trebuie să fie înregistrată într-un registru, operațiune care se realizează de către un comitet de licență. Operatorul de VTC trebuie să atașeze la cererea sa de înregistrare o estimare a numărului de șoferi și a numărului de autoturisme prevăzute pentru exercitarea activității sale. Dar, odată ce licența este acordată, nu mai este necesar să se declare flota reală și nici numărul de șoferi, fapt care îngreunează realizarea unei statistici în domeniu. Autorizația trebuie să fie reînnoită o dată la trei ani.
Legea definește condițiile profesionale și competența necesară de care trebuie să dispună șoferii care conduc vehicule închiriate, precum și condițiile tehnice și de confort ce trebuie îndeplinite de către vehiculele închiriate. Astfel a fost impusă o lungime minimă de 4,5 m pentru vehicule și o puterea minimă a motorului de 88 KW. Alte acte normative au ridicat nivelul de pregătire necesar pentru conducătorii auto la 250 de ore, dar acest lucru a fost contestat datorită prețului deosebit de mare al cursurilor care barează intrarea pe piață a șomerilor. În același timp, nu există niciun fel de cursuri impuse candidaților la meseria de șofer de taxi, ci doar un examen.
În afară de criteriile comune prezentate mai sus, în Franța anumite infracțiuni de conducere (cum ar fi conducerea în stare de ebrietate, consumul de droguri, excesul de viteză, accidentele din care rezultă leziuni produse din culpă, conducerea fără permis) constituie interdicții pentru solicitanții care doresc obținerea unei licențe de taximetrie
.

Candidații din statele non-UE trebuie să dețină un permis de exercitare a unei activități profesionale în Franța și un certificat de competență profesională pentru activitatea de taximetrie, care se obține după trecerea unui examen regional. Examenul include mai multe teste pe diferite teme: 
- reglementări generale de siguranță rutieră
- limba franceză
- management
- reglementări locale
- test de conducere.


Servicii Uber

În Franţa funcţionează serviciul UberPop, în Paris, şi în alte oraşe, sub coordonarea reprezentanţei regionale Uber pentru Europa de Vest. Serviciul de taxi low-cost este foarte utilizat de parizieni, având în întreaga ţară mii de clienţi, fiind considerat mai ieftin şi mai rapid de utilizat prin aplicaţia smartphone. Criticile vizează faptul că nu se respectă legile generale de licenţiere, nu se asigură protecţia clienţilor împotriva accidentelor şi altor riscuri, iar acest tip de serviciu încalcă legile concurenţei etc. Asociaţiile de taxi pariziene au intentat un proces împotriva serviciului Uber, spunând că această societate nu ar trebui să funcționeze în orașul în care taxa pentru permis şi licenţiere costa până la 300.000 de dolari. Șoferii de taxi din Paris au intrat în grevă în luna iunie 2014 pentru a protesta împotriva acceptării funcţionării serviciului Uber, acesta reprezentând, conform opiniei lor, o concurenţă neloială. Unele decizii ale tribunalului comercial din Paris au declarat că serviciul este legal, iar apărătorii serviciului invocă libertatea antreprenorială, apartenenţa la sharing economy, etc.


În anul 2014, Ministerul de Interne francez, a anunţat aplicarea, de la 1 ianuarie 2015, a noii legi referitoare la taxi şi VTC, numită legea Thévenoud
 - care impune tuturor conducătorilor auto, a unor vehicule cu pasageri plătitori, de a avea o licență și o asigurare adecvată protecţiei clienţilor. Conform legii, nerespectarea acestor prevederi se pedepseşte cu amendă de până la 300.000 euro şi 2 ani de închisoare.  


Aceste măsuri nu se referă strict la serviciul Uber, dar ministrul francez de interne a precizat că serviciul UberPop este ilegal, iar acesta trebuie să se supună normelor.

GERMANIA

Servicii de taximetrie/închiriere
Temeiul juridic pentru desfășurarea serviciilor de taxi din Germania este reprezentat de Legea care reglementează transportul de pasageri pe bază de servicii de taximetrie
 și Legea care reglementează activitatea companiilor care furnizează aceste servicii.

Reglementarea activității de taximetrie se realizează la nivel local sau de land. La nivel federal sunt reglementate doar tarifele aferente acestei activități.


Cerințele pentru obținerea unei licențe de taxi cuprind următoarele aspecte:


- rezidența principală a șoferului trebuie să se afle în zona în care conducătorul auto respectiv va practica meseria de șofer de taxi;


- vârsta minimă este de 21 de ani; 

- solicitantul trebuie să fi avut un permis de conducere timp de 2 ani, în ultimii 5 ani;

- solicitantul poate avea un permis german sau obținut într-o țară UE/SEE, în acest caz trebuind să aplice pentru o licență de tip european, dacă obține echivalența permisului;


- solicitantul trebuie să aibă maximum 2 puncte în registrul de contravenții de trafic;


- cazier judiciar curat.


Acesta trebuie să treacă un control medical și psihologic și un test oftalmologic special. De asemenea, conducătorul auto trebuie să treacă un test privind legislația rutieră locală, drumurile și obiectivele din zona de lucru. După aceasta, solicitantul poate închiria mașini pentru transportul persoanelor, cu viza autorității de acordare a licențelor locale sau a Camerei de comerț locală. 

Cetățenii non-EU trebuie să dețină un permis de ședere valabil și un raport de evaluare medicală generală, inclusiv o testare a vederii. 

Din anul 2015 toți șoferii de taxi din Germania trebuie să poarte centura de siguranță. Mai mult, testele tehnice auto ale mașinilor utilizate în activitatea de taximetrie trebuie efectuate în fiecare an. În cazul în care un șofer de taxi este sancționat cu reținerea permisului de conducere din cauza sancțiunilor suferite în cadrul registrului de contravenții de trafic, acesta pierde și licența pentru transportul de pasageri
.

Servicii Uber


Serviciul low-cost UberPop a fost interzis în Germania, după ce Tribunalul districtului Frankfurt a stabilit că se încălcă legile de transport, fiind considerată o "încălcare fundamentală a capacităţii de transport a statului german în conformitate cu legislaţia europeană pentru a stabili şi a oferi un serviciu". În motivare se menţionează că sunt încălcate o serie de prevederi ale legilor germane privind transportul comercial de pasageri, deoarece această activitate nu presupune licenţierea obligatorie.

GRECIA 


Servicii de taximetrie


Nu există alte prevederi specifice pentru activitatea de taximetrie, fiind aplicabile cele generale, menționate la începutul studiului. 


Servicii Uber

Uber TAXI este aplicaţia pentru smartphone-uri numită “über” care permite  conectarea pasagerilor cu taxiurile ce operează pe aceeaşi platformă. Potrivit companiei UBER, cu ajutorul lui Uber Taxi, şoferii profesionişti de taxi din Atena îşi pot îmbunătăţi eficienţa muncii prin verificarea mai multor servicii în acelaşi timp şi prin reducerea timpului de aşteptare la rând
. Uber Taxi a fost lansat la Atena în decembrie 2014, cu o reducere de 20% a tarifului față de companiile obișnuite de taximetre. Pasagerii nu plătesc costuri pentru apel sau alte costuri suplimentare, șoferii fiind găsiţi cu ajutorul GPS-ului. Tariful perceput pentru cursă se plăteşte cu cardul de credit sau de debit, sau cu un cont PayPal pe care utilizatorul l-a ataşat la înregistrarea în aplicaţie. 
IRLANDA


Servicii de taximetrie

Industria de taximetrie este reglementată de către Autoritatea Națională de Transport în conformitate cu dispozițiile Legii privind serviciile de taximetrie (2013). 

Autoritatea de transport are un program de dezvoltare a abilităților pentru operatori, proiectat pentru a-i ajuta să dezvolte gama de competențe necesare pentru operarea în industria de profil. 
Acesta este împărțit în două categorii
:

- cunoștințe în domeniu: operatorii sunt obligați să cunoască reglementările specifice și să fie familiarizați cu bunele practici din industrie, să posede cunoștințe despre vehicule, să aibă capacitatea de a citi o hartă, să ofere servicii pentru clienți, având în vedere în special persoanele cu dizabilități, egalitatea și diversitatea, sănătatea și siguranța cetățeanului.

- cunoștințe în domeniul drumurilor publice: conducătorii auto trebuie să aibă o bună cunoaștere a spațiului geografic în care își desfășoară activitatea (cartiere, străzi adiacente, rutele către orașe și sate, drumuri naționale și autostrăzi).

Noii șoferi care doresc să obțină un permis de conducere de taxi trebuie să acumuleze competențele stabilite prin Programul de dezvoltare a abilităților pentru operatori și să treacă un test de intrare în profesie, care acoperă atât cunoștințele în domeniu, cât și cele din domeniul drumurilor publice, ambele cerințe fiind obligatorii.

Din punct de vedere tehnic, toate taxiurile trebuie să îndeplinească aceleași cerințe ca și autovehicule particulare (Testul Național Auto). Singura diferență este aceea că taxiurile trebuie să fie testate și să treacă inspecția tehnică înainte ca acestea să fie licențiate pentru prima oară și de fiecare dată când licența este reînnoită - în fiecare an sau la fiecare șase luni pentru taxiurile mai vechi de zece ani.

Vehiculele licențiate ca taxiuri trebuie să aibă echipamente de siguranță și un mijloc de comunicare cu pasagerii. Vehiculele trebuie să îndeplinească cerințele referitoare la vârstă și capacitate cilindrică și trebuie să fie asigurate pentru a fi conduse în regim de închiriere sau contra cost. 


Servicii Uber

Aplicaţia Uber Black (serviciul pentru limuzine) şi UberX există în Dublin (din ianuarie respectiv aprilie 2014). Şoferii care utilizează Uber X trebuie să fie înregistraţi ca taximetrişti  (licenţă SPSV
) şi să aibă asigurare de răspundere civilă.

Acest tip de transport este utilizat datorită costurilor mai reduse - cu 10 - 20% mai ieftin decât o cursă regulată cu taxiul, accesul este facil iar plata se face online. Punctele slabe sunt legate de siguranţa serviciilor de taxi și neplata taxelor și impozitelor locale de către șoferi.
ITALIA 


Servicii de taximetrie/închiriere
Legea nr. 21/1992 prevede cadrul de reglementare de activităților de taximetrie  și de închiriere în vederea transportului
. Există diferențe semnificative care caracterizează accesul pe piața de profil a celor două servicii. Ambele servicii furnizează servicii de transport pentru călători individuali sau în colectiv, suplimentare și complementare serviciilor de transport public de călători regulate; ambele servicii sunt oferite la cererea pasagerilor, în mod ocazional sau periodic, pentru o anumită durată și/sau itinerar. Cu toate acestea, în timp ce serviciile de închiriere nu sunt supuse unor obligații de serviciu public, serviciile de taximetrie se încadrează în categoria serviciilor de transport public local, deși sunt non-programate
.

Caracterul public al serviciului presupune o performanță obligatorie, acoperirea teritorială și socială pentru astfel de servicii, precum și accesibilitatea economică a serviciului de taxi. 
Autoritatea italiană pentru Transport a luat în calcul eliminarea constrângerilor existente în anumite reglementări municipale sau naționale. Dintre acestea, cele mai importante sunt cele legate de:

- serviciile de management ale taximetrelor care vizează obținerea de comenzi dintr-o singură sursă radio, fiind interzisă utilizarea simultană a mai multor stații;

- luarea în considerare a naturii de serviciu public a taximetriei și eliminarea prevederilor care limitează cererea și oferta, obstrucționând în mod nejustificat concurența, cu impact negativ asupra utilizatorilor;

- corelarea aspectelor de mai sus cu faptul că deținătorul unei licențe de operare a unui serviciu de închiriere poate dobândi în mod liber oferte oferite prin orice tip de sursă radio, stație sau platformă tehnologică;

- eliminarea obligativității ca operatorul unui serviciu de închiriere să se întoarcă la garaj după fiecare serviciu efectuat, această constrângere fiind contrară eficienței economice a activității respective.


Servicii Uber

În Italia aplicaţia Uber Pop a fost interzisă în mai 2015 de către o instanță italiană. UberPop, similar cu Uber X in Marea Britanie, permite utilizatorilor care deţin un smartphone să comande prin intermediul aplicaţiei Uber Pop o maşină cu şofer fără ca acesta să deţină o licenţă
.

Recent, în luna aprilie a.c., Uber a fost interzis în Italia, după ce un tribunal din Roma a decis că reprezintă o concurență neloială pentru taxiurile tradiționale, decizia nefiind însă definitivă. Instanța a apreciat că Uber nu poate folosi aplicațiile sale în țară și nu poate promova serviciile sale, ca urmare a acțiunii în justiție introduse de către sindicatele tradiționale de taxi din Italia.

LITUANIA


Servicii de taximetrie


Nu există alte prevederi specifice pentru activitatea de taximetrie, fiind aplicabile cele generale, care sunt menționate în partea introductivă. 


Servicii Uber


Aplicaţia este funcţională în capitală, până în prezent neexistând restricţii de utilizare.


LETONIA

Servicii de taximetrie


Direcţia pentru securitatea traficului rutier (CSDD)
 este o societate pe acţiuni cu capital de stat, creată pentru a furniza şi dezvolta servicii de calitate legate de înregistrarea şi supravegherea tehnică a vehiculelor rutiere, de calificare a conducătorilor auto, înregistrarea ambarcaţiunilor de agrement destinate pentru căile navigabile interioare şi calificarea conducătorilor acestora. 


Nu există alte prevederi specifice pentru activitatea de taximetrie, fiind aplicabile cele generale, menționate la începutul studiului. 


Servicii Uber


Aplicaţia este funcţională în capitală, până în prezent neexistând restricţii de utilizare.


Compania Taxify este lider de piață în Estonia și Letonia și numărul 2 în Lituania. Taxify are cel mai mare parc de taximetre din țările baltice - 75% dintre acestea fiind taxiuri licențiate, iar 25% dispun de șoferi, taxiurile funcționând în sistem de autostop. 

MALTA
Autoritatea pentru transport se află în subordinea Ministerului pentru Dezvoltare Urbană şi Drumuri, având toate sarcinile specifice unei structuri care asigură managementul şi controlul transporturilor de orice fel.

Nu există serviciul Uber, dar în unele oraşe, precum La Valetta, se poate utiliza un serviciu denumit e-cab, similar serviciului uber. Acestea nu au legătură cu companiile de taxi şi se pot solicita on-line.
MAREA BRITANIE

Servicii de taximetrie/închiriere

Agenţia pentru servicii privind vehiculele şi operatorii (VOSA)
 a fost înfiinţată în anul 2003 prin fuziunea dintre Inspectoratul pentru vehicule şi o structură privind reţeaua de drumuri din cadrul Departamentului pentru transporturi. 


VOSA oferă o gamă largă de servicii de licenţiere şi testare, cu scopul de a îmbunătăţi standardele tehnice ale vehiculelor, asigurând respectarea de către operatori şi şoferi a legislaţiei rutiere.


Principalele atribuţii vizează licenţierea; supravegherea staţiilor de inspecţie autorizate; testarea şi inspecţiile tehnice; respectarea legislaţiei; investigarea accidentelor şi cercetarea tehnică; instruire şi educaţie.

În conformitate cu legislația în vigoare, condițiile de desfășurare a activității de taximetrie și de licențiere a autovehiculului sunt stabilite la nivel local (tip, culoare, vechime). De asemenea, pentru șoferi există diferite tipuri de control medical, diferite niveluri acceptate pentru starea de sănătate medicală, pentru nivelul de cunoaștere a zonei în care șoferul urmează să-și desfășoare activitatea sau pentru antecedentele penale ale solicitanților de licență
.


Profesionalizarea activității de taximetrie s-a realizat prin procesul de licențiere a șoferilor de taxi. Comparativ cu anul 2013, numărul de taxiuri și vehicule de închiriat particulare - pre-rezervate printr-o cerere sau în sistem Uber - a fost în creștere. 

Majoritatea vehiculelor de taxi - 22.500 de licențe - sunt deținute și conduse de către conducătorii auto individuali. Pentru obținerea licenței pentru vehicul, toate autoturismele sau vehiculele noi trebuie să îndeplinească standardele Euro 6 pentru emisii la momentul autorizării. Vehiculele deja autorizate pentru transportul în Londra nu trebuie să fie mai vechi de 15 ani la momentul autorizării. În plus, vehiculul trebuie să îndeplinească standardele de proiectare stabilite de lege, precum și cerințele europene de omologare specifice
.


Șoferii de taxi din Londra trebuie să treacă testul de cunoștințe, pentru obținerea licenței individuale. Testul cuprinde învățarea a 320 rute, 25.000 de străzi și 20.000 de repere sau locuri de interes pe o rază de șase mile de Charing Cross. În general, este nevoie, de obicei, de doi până la patru ani pentru a trece acest test și, o dată calificat, taxiurile pot lucra oriunde în Zona Marii Londre. Un alt mod de a trece testul este de a învăța 30 - 51 de rute și puncte de reper sau locuri de interes, dar șoferii nu pot lucra decât în sectorul în care sunt autorizați.
Prin serviciul de închiriere a vehiculelor se înțelege închirierea unui vehicul construit sau adaptat pentru transportul a cel mult 8 pasageri, într-un alt regim decât cel stabilit pentru activitatea de taximetrie sau pentru transportul public. În Londra, vehiculul privat care e închiriat trebuie să aibă minim 4 roți, excluzând astfel regimul de închiriere al motocicletelor. 

Legea privind închirierea vehiculelor private (Londra) din 1998 împuternicește municipalitatea de a adopta reglementări specifice pentru activitatea de închiriere. Înainte ca autoritatea de acordare a licențelor să poate acorda o licență unui vehicul privat spre închiriere, acesta trebuie să se asigure că vehiculul este adecvat ca tip, mărime și design pentru utilizare, și poate să-și desfășoare activitatea în condiții de siguranță. În plus, vehiculul trebuie să fie asigurat și semnalizat în mod corespunzător. Licențele pentru vehiculele care se pot închiria se acordă pentru o perioadă de maximum un an.
Vehiculele închiriate nu pot fi folosite în regim de taximetrie. Toate vehiculele de acest fel sunt supuse unor teste anuale de către autoritatea de acordare a licențelor. 

Un vehicul închiriat nu poate fi condus decât de către un șofer licențiat. Vehiculul și conducătorul auto trebuie să fie licențiați fiecare în mod independent. Aceleași condiții care se aplică pentru șoferii de taxi se aplică și conducătorilor autovehiculelor private închiriate. Singura diferență este aceea că, spre deosebire de șoferii de taxi, șoferii care conduc autovehicule închiriate trebuie să aibă un permis de conducere, emis de Autoritatea de licențiere, de cel puțin trei ani. Testul de cunoștințe topografice susținut de un astfel de șofer este mai simplu deoarece aceștia au posibilitatea de a verifica traseul pre-rezervat înainte de începerea călătoriei.
Evidența documentelor se numără printre principalele obligații ale operatorilor autorităților de licențiere. Înregistrările pot avea o funcție utilă în descurajarea curselor ilegale, în absența unei înregistrări care sugerează că nu a existat o pre-rezervare, precum și pentru menținerea distincției între taxiuri și vehicule private de închiriat.

Nu în ultimul rând, evidența documentelor este utilă și pentru a asigura cerințele de bază care trebuie îndeplinite prin contractul încheiat între operator și pasager.

Servicii Uber

În Marea Britanie funcţionează UBER, iar după viitoarele alegeri locale, oficialităţile din Londra intenţionează să reglementeze acest serviciu. În capitala britanică, aplicaţia a fost declarată legală de către autoritatea municipală de transport încă din iulie 2014
.
OLANDA

Servicii de taximetrie

Inspectoratul pentru transport şi mediu (ILT)
 monitorizează şi promovează respectarea legilor şi reglementărilor de mediu şi pentru un transport sigur şi durabil.
În Olanda există două tipuri de transport cu taxiul, taxiurile de stradă (care primesc apeluri radio de la o stație, sau sunt precomandate prin telefon, internet sau altă aplicație) și taxiurile contractuale (pe bază de contracte pe termen lung, care sunt predominant publice). Această din urmă este utilizat de persoanele în vârstă, persoanele cu dizabilități și elevii școlilor speciale. 

După adoptarea în anul 2000 a Legii privind transportul pasagerilor, principalele caracteristici ale noului regim sunt următoarele:

- limitarea numărului de licențe de taximetre a fost abolită. Pentru a compensa pierderile, guvernul a introdus unele avantaje fiscale, inclusiv o subvenție pentru instalarea de calculatoare de bord.

- centralizarea licențelor; Acestea sunt emise de către Inspectoratul de transport IVW (din cadrul Ministerului Transporturilor) într-un mod uniform la nivel național.

- stabilirea unui tarif maxim uniform la nivel național.

- reglementarea calității serviciului - în afară de licența operatorului pe care o are  fiecare antreprenor, fiecare conducător auto are nevoie de o licență, care poate fi obținută după un control medical de către conducătorii auto fără antecedente penale. 
- eliminarea zonelor impuse de transport.

- modificarea regulamentului de transport; Pasagerul poate alege un alt taximetru decât primul aflat în coloană, în stație.

- protecția consumatorilor; Comisiile locale trebuie să se ocupe de plângerile pasagerilor.
Pentru a îmbunătăți calitatea serviciilor de taxi, Ministerul Infrastructurii și Mediului a emis o serie de reguli care dau municipalități competența de a elabora norme suplimentare, în plus față de normele adoptate la nivel național.

Din 2011, a fost adoptat un nou sistem de tarifare, care ia în considerare durata deplasării. Prețul final este compus dintr-un tarif de pornire, un tarif de timp și unul stabilit în funcție de distanță. Acest tarif a avut ca scop prevenirea depășirii vitezei legale. 

Începând cu anul 2015, taximetrele trebuie dotate în mod obligatoriu cu un calculator de bord. Aparatul înregistrează digital perioadele de lucru și de odihnă ale conducătorului auto. 

Regimul de verificare a activității de taximetrie este gestionat de către inspectorii de la Inspectoratul de Mediu pentru Transportul de Persoane (aflat sub coordonarea Ministerului Infrastructurii și Mediului), care verifică companiile de taximetre, perioadele de conducere și de odihnă, utilizarea calculatoarelor de bord, utilizarea tarifelor corecte și alte cerințe legale
.
Servicii Uber

Potrivit unui oficial al Ministerului Mediului şi Infrastructurii, în Amsterdam şi Rotterdam nu sunt interzise serviciile UberBlack şi UberLux, care efectuează curse între cele două oraşe
.
În decembrie 2014, instanţa de judecată pentru comerţ şi industrie din Haga a interzis serviciul UberPop, dar compania a anunţat că va continua să opereze pe piaţa de transport de persoane
.
POLONIA

Servicii de taximetrie


Inspectoratul pentru transportul rutier
, înfiinţat pentru a monitoriza respectarea desfăşurării traficului rutier în conformitate cu legislaţia în vigoare, inclusiv a transportului necomercial de pasageri şi mărfuri, are ca principală atribuţie eliminarea oricăror evoluţii negative în domeniul transportului rutier.


Această sarcină implică implementarea traficului rutier în conformitate cu normele de legalitate, eficacitate, performanţă şi economie a fondurilor primite de la buget.

Licențele acordate pentru un anumit vehicul și zona de lucru se acordă pentru un municipiu; zonele adiacente municipiilor și capitala Varșovia. Este permisă efectuarea transportului dincolo de zona specificată în licență, dar fără dreptul de a furniza servicii de transport în afara zonei specificate, cu excepția transportului efectuat pe drumul de întoarcere sau, în cazul unui ordin al clientului
.
Cererea de licențiere cuprinde:

1) identificarea antreprenorului, adresa sau locul de reședință;

2) informații cu privire la înregistrarea în Registrul Central Economic (CEIDG); 

3) numărul de identificare fiscală (NIP);

4) tipul, gradul de transport rutier, precum și zona;

5) perioada pentru care se solicită licența;

6) tipul și numărul de vehicule care vor fi utilizate pentru a efectua transportul rutier.

Autorizația de exercitare a ocupației de transport rutier se acordă doar pentru teritoriul Republicii Polone.

Licența poate acorda dreptul de efectuare a transporturilor rutiere internaționale în funcție de tipul acesteia.
Licențele de orice tip pot fi retrase în cazul în care:

a) a fost emisă o decizie finală de interzicere a companiei de la efectuarea de activități de afaceri acoperite de licență;

b) antreprenorul nu a ridicat licența în termen de 6 luni de la data depunerii cererii;

c) în cazul în care titularul nu mai îndeplinește cerințele de a exercita activități de transport rutier;
d) a încălcat în mod grav condițiile specificate în licență;

e) a înstrăinat licența către un terț;

f) a încetat să mai desfășoare o activitate economică acoperită de licență, din cauza unor condiții subiective, de cel puțin 6 luni;

g) încalcă în mod flagrant normele privind numărul de ore de muncă ale șoferilor.

h) în cazul în care titularul licenței de transport rutier intern schimbă în mod arbitrar dispozitivele de afișare, de măsurare și control, care sunt instalate în vehicul;
i) nu a furnizat instituțiilor statului, în termenul prevăzut, informațiile și documentele cerute de lege;

j) are datorii neachitate sau alte obligații către Trezoreria Statului (…)
Servicii Uber

Compania Uber operează în capitala polonă, sindicatul taximetriştilor din Varşovia declarând că va exercita presiuni asupra politicienilor pentru a interzice serviciile Uber
. 

PORTUGALIA

Servicii de taximetrie/închiriere

Serviciile de taximetrie sunt reglementate de Legea nr. 251/98, cu modificările ulterioare, care stabilește norme privind accesul la piața de profil, organizarea profesiei și mecanismele de punere în aplicare, precum și regimul de sancțiuni
. Legea nr.6/2013 stabilește normele privind accesul șoferului la activitatea de taximetrie. Prin Legea nr. 251/98 competențe relevante aflate în discuție au fost transferate către municipalități. Acestea includ organizarea de piață și de acordare a licențelor pentru vehicule, în timp ce accesul la piața de profil este încă reglementat la nivel național. Competențele în domeniul taximetriei sunt astfel împărțite între autoritățile naționale și cele locale.

Municipalitățile stabilesc cotele pentru serviciile de taxi, regimul de parcare, regimurile speciale de tarifare și organele de control și executare. Alte specificații, cum ar fi standardele de identificare, tipurile de vehicule, publicitatea afișată, inspecția tehnică periodică, inspecții care vizează echipamentele de siguranță, întreținere și confort, sunt stabilite printr-un ordin emis de ministrul de resort.

Licențierea operatorilor nu are restricții cantitative, dar există o cotă pentru vehiculele autorizate care pot să opereze într-o anumită municipalitate. Această cotă este stabilită de Consiliul Local pentru un număr de cartiere, luând în considerare necesitățile de transport.

 Licențele operatorilor de taxi sunt valabile pentru o perioadă de cinci ani, care se poate reînnoi atâta timp cât cerințele de acces continuă să fie îndeplinite. Licențele nu sunt transferabile. Licențele pentru vehicule sunt negociabile în condiții de piață, prețurile variind în funcție de acoperirea geografică/zone teritoriale, cerere, etc.).
Tarifele variază în funcție de o multitudine de factori. În cadrul zonelor urbane tarifele depind de:

- distanțele parcurse (în km);

- numărul de pasageri (cost suplimentar pentru mai mult de patru pasageri); 

- serviciile de zi sau de noapte, sfârșit de săptămână sau sărbători legale.

Serviciile se pot desfășura numai în municipiul în care este licențiat vehiculul. Pentru orice serviciu în afara limitelor municipale, se percepe un tarif dublu, care să acopere pierderea suferită la întoarcerea vehiculului fără călători.

Servicii Uber

Subiectul funcţionării serviciilor Uber este în dezbatere.

În baza unei acţiuni lansate de Federaţia Taximetriştilor, Tribunalul din Lisabona a dat o hotărâre prin care se interzice activitatea de taximetrie UBER. Întârzierea de punere în aplicare a hotărârii atrage o amendă de 10.000 euro/zi

În septembrie 2014 Ministerul Economiei a declarat activitatea UBER drept ilegală, iar Banca Centrală a Portugaliei a pus în aplicare hotărârea şi a blocat operaţiunile UBER. Măsurile luate au fost contestate de reprezentanţii UBER la Comisia Europeană. Ulterior, grupul parlamentar socialist a cerut guvernului să clarifice legalitatea activităţii UBER şi să iniţieze un proiect de lege prin care să se reglementeze această activitate. 


SLOVACIA

Servicii de taximetrie

Nu există alte prevederi specifice privind activitatea de taximetrie, fiind aplicabile cele generale, menționate în partea introductivă. 

Servicii Uber


Taximetria de tip UBER funcționează de aproape un an (aprilie-mai 2016) şi încă nu a suscitat dezbateri legate de necesitatea legiferării, competitivităţii, concurenţei, siguranţei pasagerului, etc. 

Este considerat un serviciu legal.
SLOVENIA

Servicii de taximetrie

O licență comunitară pentru activitatea privind serviciile de taxi sau închiriere poate fi achiziționată de către comercianți individuali sau persoane juridice care îndeplinesc condițiile pentru a efectua această activitate. Cererea se depune fie la Camera de Comerț și Industrie a Sloveniei, fie la Camera de Meșteșuguri și Întreprinderi Mici a Sloveniei.

În termen de 15 zile, emitentul trebuie să ia o decizie privind acordarea licenței pentru efectuarea de transporturi, un certificat de licență și copii ale licenței pentru fiecare vehicul în parte.

Licența originală se păstrează la sediul transportatorului. În timpul transportului rutier și pe timpul conducerii, conducătorii auto trebuie să păstreze o copie a licenței în vehicul
.

O societate care dorește să exercite ocupația de transportator rutier trebuie să îndeplinească următoarele condiții de obținere a unei licențe:

a) să aibă o bună reputație;
b) să aibă capacitatea financiară adecvată;
c) să îndeplinească condițiile de competență profesională;

d) să fie proprietarul a cel puțin un autovehicul pentru fiecare tip de transport, înmatriculat în Slovenia, sau să aibă dreptul de a utiliza vehiculul în baza unui contract de leasing sau închiriere;

e) să nu aibă datorii fiscale restante și să fie la zi cu plata contribuțiilor la asigurările sociale; 

f) să  îndeplinească condițiile referitoare la cerința de stabilire, în conformitate cu prevederile art. 5 din Regulamentul 1071/2009/UE.
În cazul în care solicitantul nu îndeplinește condiția prevăzută la punctul c) din alineatul precedent, acesta va desemna o altă persoană care îndeplinește condiția respectivă.

Conducătorii auto care sunt cetățeni ai statelor membre ale Comunității și conducătorii auto care sunt cetățeni ai țărilor terțe, care sunt angajați de o întreprindere stabilită într-un stat membru sau care este angajată în transportul rutier în Republica Slovenia pe drumurile publice, folosind:

- vehicule pentru care este necesar un permis de conducere de categoria C1, C1 + E, C sau C + E, astfel cum sunt definite în Directiva 91/439 / CEE a Consiliului din 29 iulie 1991 a Consiliului privind permisele de conducere;

- vehicule pentru care un permis de conducere de categoria D1, D1 + E, D sau D + E, astfel cum sunt definite în Directiva Consiliului 91/439/CEE, sau un permis de conducere recunoscut ca fiind echivalent,
trebuie să se formeze periodic prin cursuri atestate, în conformitate cu prevederile Legii privind transportul pe drumurile publice
.

Servicii Uber

Activitatea Uber a început la sfârșitul anului 2016 și nu suscită dezbateri.

SPANIA

Servicii de taximetrie

Pentru a deveni șofer de taxi în Madrid, solicitantul trebuie să treacă un test de aptitudini pentru obținerea unui permis de categoria B licențiat sau un test de tip BTP, care permite conducerea de ambulanțe, mașini de poliție și pompieri, mașini de protecție civilă sau taxiuri și autobuze școlare. Candidații nu trebuie să aibă antecedente penale și să nu sufere de afecțiuni fizice sau psihice care ar putea împiedica exercitarea normală a profesiei de șofer de taxi și trebuie să fii urmat cel puțin cursurile unei unități de învățământ secundar. 
Calificările obținute în străinătate trebuie să fie echivalente. 
Testul de aptitudini este un test de tip grilă pe calculator și acoperă o serie de domenii, printre care reglementările și tarifele aplicabile în taximetrie, întrebări din domeniul primului ajutor, conștientizarea problemelor de mediu, rutele directe către destinații, precum și cunoașterea zonelor  de interes local.
Servicii Uber

În decembrie 2014, Instanţa Comercială din Madrid a dispus provizoriu încetarea activităţii companiei UBER pe tot teritoriul Spaniei, precum şi utilizarea aplicaţiei sale Uber POP, care pune în contact utilizatorii şi şoferii privaţi pentru serviciile de transport interurban, măsură solicitată de către Federaţia Profesională de Taxi din Madrid
. Aplicaţia a funcționat inițial în Barcelona, Madrid şi Valencia.

SUEDIA

Servicii de taximetrie

Agenţia suedeză pentru transporturi este o structură care răspunde de calitatea şi accesibilitatea transporturilor feroviare, aeriene, maritime şi rutiere
. De asemenea, agenţia întocmeşte regulamentele de trafic şi urmăreşte respectarea acestora de către autorităţi, companii, organizaţii şi cetăţeni.
Un autoturism sau un alt autovehicul poate fi utilizat ca taxi sau în regim de închiriere numai în cazul în care conducătorul auto are o licență valabilă. 

Licență de taxi poate fi acordată celor care
:

- au peste 21 de ani;

- au cel puțin de doi ani permis de conducere categoria B sau D;

- îndeplinesc cerințele medicale necesare pentru siguranța pasagerilor și a celorlalți participanți la trafic;

- dispun de competența profesională necesară și cunosc legea aplicabilă în acest domeniu;
- au trecut testele de conducere pentru obținerea licențelor de taxi.

Servicii Uber

Taximetria de tip UBER se practică în Suedia şi este în creştere dar un participant la o astfel de activitate este obligat să fie înregistrat drept taximetrist autorizat şi să respecte toate actele normative aferente acestui tip de activitate.


Serviciul Uber Pop a fost interzis în Suedia datorită încălcării prevederilor legale privind taxele și impozitele. 
UNGARIA

Servicii de taximetrie/închiriere
Pentru inițierea și exercitarea activității de taxi sunt necesare următoarele licențe
: 

• cartea de conformitate a autovehiculului, care cuprinde datele tehnice. Aceasta este emisă de către Autoritatea Națională de Transport la prezentarea licenței de taxi;
• licența de taxi este emisă de către Autoritatea Națională de Transport pentru întreprinderea, zona operațională specificată și plăcuța de înmatriculare a autovehiculului.

• licența conducătorului de taxi este emisă de Autoritatea Națională de Transport la cererea depusă la o întreprindere o profil de către o persoană fizică. 
• permisul de zona publică emis de municipalitate.

În conformitate cu Legea LXXXVII/1990 privind stabilirea prețurilor,  municipalitățile sunt autorizate să stabilească tarifele pentru pasagerii care utilizează serviciile de taximetrie pe teritoriul respectiv. Autoritatea municipală este obligată să se consulte cu Camera de Comerț locală, Autoritatea privind protecția consumatorilor și grupurile de interes direct implicate, înainte de adoptarea unei astfel de reglementări. În cazul în care municipalitățile au stabilit tarifele maxime, taxiurile sunt obligate să afișeze prețurile într-un loc vizibil pe mașină.

Potrivit art. 85 din Legea Concurenței, persoanele care desfășoară activități de transport, indiferent de regimul acestora, au dreptul de a ataca deciziile municipalității, în situația în care se constată restricționarea drepturilor legate de libera concurență.


Servicii Uber


Utilizarea aplicației Uber în Budapesta a durat doar câteva luni, după modificarea legislației privind transporturile, Uber suspendându-și activitatea. 

